Gebou val in; werkers beseer‘n Gebou het inmekaar getuimel in Benoni. (Foto: Verskaf) ŉ Konstruksiewerker is dood en drie ander beseer nadat ŉ gebou in Benoni inmekaargeval het. Volgens paramedici het die gebou in Liverpool-straat Maandagmiddag op die werkers ingetuimel. Shawn Herbst, woordvoerder van Netcare 911, sê die nooddiens het om 15:44 ŉ oproep gekry dat die gebou inmekaargeval het. “Vier manlike konstruksiewerkers was in die gebou onder bourommel vasgekeer toe ŉ gedeelte van die gebou wat in aanbou was, inmekaargesak het,” sê Herbst. “Paramedici het die toneel beoordeel en bevind een van die werkers het noodlottige beserings opgedoen. Hy is op die toneel dood verklaar.” Herbst sê nog ŉ werker het ernstige beserings opgedoen en is op die toneel deur paramedici behandel. Twee ander werkers het matige beserings opgedoen. “Nadat al die pasiënte behandel en gestabiliseer is, is hulle per ambulans na die hospitaal geneem vir verdere behandeling,” sê Herbst.